長洲官立中學

長洲官立中學，香港中學一間，官立中文中學，喺長洲，簡稱長官。一九〇八年成立嗰陣，純粹初級學校，叫長洲學堂，街坊叫英文書館，由美國華僑吳頌堯倡議政府開辦，七月港府批准。一九六一年，轉制做五年制文法中學，改名為長洲官立中學。 佢校訓博文約禮，早過香港中文大學。大學曾經要求佢改校訓，校長拒絕。 史 創校初期，校舍租大新街十八號更練館，收生男仔廿人。一九二三年五月卅一號，校舍冧，學生哥要搬去海旁街石屋上堂，亦即劉儒訪果園南端石屋。又咁唔好彩，間屋結構唔掂當，十二月八號，搬去山頂木棚上堂，搭蓆遮風檔雨。一九二六年打風，又吹冧咗，要租渡輪碼頭附近，長堤洋房上堂。呢個時間，收生至多四五十。一九二七年，韓球豐到任，嗰陣學生眾多，要有新校舍，而政府亦有意。 一九二八年尾，紅磚屋新校舍落成，學校搬到現址，今日長洲學校路五號B。一九二九年一月廿九號，教育司活雅倫主持啟鑰儀式。校舍有班房五間，間間坐到卅個男學生，兼且有操場玩。嗰陣考試，四十學生，英文及格有廿八個，漢文及格廿六個。佢哋好中意運動。二八年五月運動會，破前年紀錄。有圖書館，但唔夠錢，得好少書。當年讀完六年班，就無得讀，皆因出香港市區，船費實在太貴喇，要成一百四十四蚊一年。有兩位得奬學金，小輪公司就免船資，可以去香港返學。 一九三二年，學校開咗離島區第一支童軍旅，香港十八旅。 一九四二年，日軍登陸長洲，校舍淪為軍部。到香港重光，做過一小段時間警用，就復學。重光後人多，就改做上下午校。一九五〇年，設家長教師會。一九五一年，開初中部。之後開埋夜校。 一九六一年，取消小學部，開中學會考課程，改名為長洲官立中學。一九六四年參加會考。一九六五年擴建新校舍，一九六八年落成，之後變全日制，高中開英文班。 一九九八年三月六號，南操場新校舍啟用。 二〇〇七年，長洲公立學校停辦，就借用來做分校舍。 紅磚屋 紅磚屋校舍，二次大戰期間，做過日軍軍部。二〇〇九年十二月十八為二級歷史建築，現存六幢戰前官立學校校舍之一。 校長 校友 李麗珊。前香港滑浪風帆運動員，一九九六年美國亞特蘭大奧運會金牌得主 梁乃鵬。一九五〇年小五、一九五二年小六。香港中文大學學校董事會主席。前電視廣播有限公司行政主席 何麗全。一九七三年中五。星夢娛樂行政總裁 莊棣華。魚類學專家。香港魚類學會主席 文世昌。一九五六年小六。前香港立法局議員 陸施燕燕。前長洲官立中學校長 陳子鈞。前香港市政局議員。香港基本法諮詢委員會委員 攷